Bottas steek tong uit vir HamiltonMercedes-bestuurder Valtteri Bottas (Foto: AP Photo/Rick Rycroft) Valtteri Bottas gaan nie meer strooijonker vir Lewis Hamlton speel nie. Nadat dié Finse renjaer verlede jaar sewe keer tweede in die Formule Een-reeks geëindig het (soms ná omstrede versoeke van sy Mercedes-span), het hy Sondagoggend tong uitgesteek vir Hamilton, sy spanmaat en die huidige wêreldkampioen. Bottas het in Melbourne die Australiese Formule Een-Grand Prix, die eerste in vanjaar se reeks, oortuigend gewen met Hamilton tweede. Max Verstappen (Red Bull) was derde, gevolg deur Sebastian Vettel (Ferrari) en Charles Leclerc (Ferrari) en Kevin Magnussen (Haas). Bottas het sy neus voor Hamilton kort ná die wegspring gekry en nooit weer teruggekyk nie. Hy het 20.08 sekondes voor Hamilton geëindig. Hy het meesterlik bestuur en 26 punte met sy oorwinning verdien, insluitende vanjaar se nuutjie van ŉ bykomende punt vir die vinnigste rondte. Daar is vooraf baie verwagtinge vir Ferrari geskep, maar daar het dadels van gekom. In die 44ste rondte het Vettel aan sy span se ingenieurs oor die radio gevra: “Hoekom is ons so stadig?” Die antwoord was kort en kragtig: “Ons weet nie op die oomblik nie.” Mercedes-bestuurder Valtteri Bottas van Finland (regs) lei die groep tydens die begin van die Australiese Formula 1 Grand Prix in Melbourne, Australië (Foto: AP Photo/Rick Rycroft) Bottas was beskeie en nie baie spraaksaam ná sy oorwinning nie. “Ek weet nie wat nou net gebeur het nie. Die wegspring was baie goed, dit was my beste ren nog en alles was onder beheer. Ek moes vandag net geniet het. Dit gaan nie net oor die ontbyt nie, dit gaan oor jare. Die harde werk in die winter, die werk wat ek hier binne (in sy kop) gedoen het,” het hy op die podium volgens die BBC gesê. Hamilton was vol vir Bottas en die Mercedes-span. “Dit was ŉ goeie naweek vir die span en ek moet namens almal bly wees. Valtteri het ongelooflik bestuur en verdien sy oorwinning. Dit is ŉ baie goeie begin vir die jaar. Ek sal net moet oefen en hard werk en verbeter.” Verstappen het gesê hy was vasbeslote om voor Vettel vir ŉ podiumplek te eindig. “Om dié seisoen met ŉ podiumplek te begin en om Mercedes voor ons uit te daag, is baie positief,” het Verstappen gesê. Van die ander voorste jaers wie se Sondag bederf is, was Carlos Saintz (11de rondte, motor slaan aan die brand), Daniel Rcciardo (31ste rondte) en Romain Grosjean (32ste rondte). Dan het Robert Kubica, die Pool wat laas in 2010 gejaag het nadat hy in ŉ ernstige ongeluk betrokke was, laaste geëindig en is hy deur al die jaers weer verbygesteek. Maar vir sy durf, waagmoed en deursettingsvermoë verdien hy ŉ groot klop op die skouer.